ROZHODNUTIE RADY
z 21. novembra 2008
o podpise a predbežnom vykonávaní Dočasnej dohody o hospodárskom partnerstve medzi Pobrežím Slonoviny na jednej strane a Európskym spoločenstvom a jeho členskými štátmi na strane druhej
(2009/156/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej články 133 a 181 v spojení s jej článkom 300 ods. 2 prvým pododsekom prvou vetou,
so zreteľom na návrh Komisie,
keďže:
(1)
Dňa 12. júna 2002 Rada poverila Komisiu začať rokovania o dohodách o hospodárskom partnerstve s krajinami AKT.
(2)
Rokovania o dočasnej dohode o hospodárskom partnerstve s Pobrežím Slonoviny boli ukončené a Dočasná dohoda o hospodárskom partnerstve medzi Pobrežím Slonoviny na jednej strane a Európskym spoločenstvom a jeho členskými štátmi na strane druhej (ďalej len „dočasná DHP“) bola parafovaná 7. decembra 2007.
(3)
V článku 75 ods. 4 dočasnej DHP sa stanovuje, že táto dohoda sa pred nadobudnutím platnosti predbežne vykonáva.
(4)
Dočasná DHP by sa mala podpísať v mene Spoločenstva a mala by sa, pokiaľ ide o prvky spadajúce do právomoci Spoločenstva, predbežne vykonávať s výhradou jej uzavretia k neskoršiemu dátumu,
ROZHODLA TAKTO:
Článok 1
Týmto sa v mene Spoločenstva schvaľuje podpísanie Dočasnej dohody o hospodárskom partnerstve medzi Pobrežím Slonoviny na jednej strane a Európskym spoločenstvom a jeho členskými štátmi na strane druhej s výhradou rozhodnutia Rady o uzavretí danej dohody.
Text dočasnej DHP je pripojený k tomuto rozhodnutiu.
Článok 2
Na účely článku 73 ods. 2 dočasnej DHP sa výbor DHP skladá zo všetkých členov Rady a zástupcov Komisie na jednej strane a zástupcov vlády Pobrežia Slonoviny na strane druhej. Komisia predloží Rade, ktorá prijme rozhodnutie, návrh pozície Európskeho spoločenstva k rokovaniam o rokovacom poriadku výboru DHP.
Článok 3
Týmto sa predseda Rady poveruje určiť osobu(-y) splnomocnenú(-é) podpísať dočasnú DHP v mene Európskeho spoločenstva s výhradou jej uzavretia.
Článok 4
Ako sa stanovuje v jej článku 75 ods. 4, dočasná DHP sa, pokiaľ ide o prvky spadajúce do právomoci Spoločenstva, vykonáva predbežne do ukončenia postupov potrebných na jej uzavretie. Komisia uverejní oznámenie s informáciami o dátume začatia predbežného vykonávania.
V Bruseli 21. novembra 2008